EPCOลุยทำพลังงานโซลาร์ซื้อไอเฟคกรีน
โรงพิมพ์ตะวันออก แตกไลน์ธุรกิจลงทุนโรงไฟฟ้าแสงอาทิตย์เซ็งลี้จาก IFEC เตรียมเซ็นสัญญา 15 ธ.ค.นี้
6 ธ.ค. 2554

โรงพิมพ์ตะวันออก แตกไลน์ธุรกิจลงทุนโรงไฟฟ้าแสงอาทิตย์เซ็งลี้จาก IFEC เตรียมเซ็นสัญญา 15 ธ.ค.นี้ 
แหล่งข่าวจากวงการสิ่งพิมพ์ เปิดเผยว่า บริษัท โรงพิมพ์ตะวันออก (EPCO) จะลงทุนทำธุรกิจพลังงานแสงอาทิตย์ โดยเข้าซื้อกิจการทั้งหมดของบริษัท ไอเฟค กรีน เพาเวอร์ พลัส ซึ่งเป็นบริษัทย่อยของบริษัท อินเตอร์ ฟาร์อีสท์ วิศวการ (IFEC) จาก IFEC และคาดว่าจะเซ็นสัญญาซื้อขายวันที่ 15 ธ.ค.นี้
สำหรับการลงทุนครั้งนี้บริษัท โรงพิมพ์ตะวันออก จะนำพันธมิตรซึ่งเป็นบริษัทผู้ผลิตแผงโซลาร์เซลล์รายใหญ่ของจีนและมีบริษัทลูกจดทะเบียนในตลาดหุ้นสิงคโปร์ เข้าร่วมลงทุนด้วย เบื้องต้น EPCO จะถือหุ้นใหญ่ขั้นต่ำ 60% ที่เหลือเป็นการถือของพันธมิตร มูลค่าการซื้อขายโครงการโรงไฟฟ้าราว 1,000 ล้านบาท 
แหล่งข่าวเปิดเผยว่า ไอเฟค กรีนฯ เป็นโรงไฟฟ้าพลังแสงอาทิตย์ มีกำลังผลิต 10 เมกะวัตต์ มูลค่าโครงการ 975 ล้านบาท ขณะนี้อยู่ระหว่างการลงมือก่อสร้างโรงงาน ซึ่งตามแผนเดิมจะเสร็จและผลิตไฟกลางปี 2555 ขายให้กับการไฟฟ้าส่วนภูมิภาค สัญญา 25 ปี โดยปีแรกจะมีรายได้จากการขายไฟฟ้า 174 ล้านบาท หรือ 2,801 ล้านบาท ตลอดสัญญา 
“การซื้อโครงการผลิตไฟฟ้าพลังงานแสงอาทิตย์นี้ เป็นการซื้อใบอนุญาตและทรัพย์ สินทั้งหมด เป้าหมายเพื่อสร้างรายได้และผลตอบแทนให้ผู้ถือหุ้น EPCO” แหล่งข่าวกล่าว
ปัจจุบัน บริษัท ไอเฟค กรีนฯ มีทุนจดทะเบียนชำระแล้ว 100 ล้านบาท